Agt toeriste beseer in Kaapse KasteelArgieffoto Agt volwassenes en vier kinders is beseer ná ŉ stroom water deur een van die tonnels by die Kasteel de Goede Hoop in Kaapstad gevloei het. Werner Vermaak, woordvoerder van ER24, het gesê die voorval het Saterdagoggend plaasgevind. Volgens Vermaak het dié toeriste gelukkig net kneus- en skraapplekke opgedoen tydens die voorval. “Die paramedici het omstreeks 11:45 op die toneel opgedaag saam met ander nooddiensbeamptes en is deur groepleiers na die beseerdes geneem. Hulle was glo op ŉ begeleide toer toe ŉ groot hoeveelheid water onverwags in die spesifieke tonnel afgestroom het,” het Vermaak gesê. Die meeste is van hul voete af gegooi en het geringe beserings opgedoen. “Die gidse kon hulle kalmeer en na ŉ nabygeleë uitgang lei waar die nooddiensbeamptes hulle behandel het,” het Vermaak verduidelik. In dié stadium is dit nog nie bekend waar die water vandaan gekom het nie.